Cher et féal cousin: Pour ce que notre ville d’Aucerre a esté par cy-devant fort foullée pour les garnisons qui y ont esté, à cette cause leur avons n’a gueres octroyé une exemption, et pour ce que nous avons été advertis qu’en asseyant les garnisons de par de-là a esté baillé certaine commission pour loger la compagnie du sieur de Torcy audit lieu d’Aucerre, nous, voulant entretenir ladite exemption, nous vous prions et mandons que ne veuilliez loger aucune compagnie audit Aucerre, mais au plus prochaines villes dudit lieu veuillez loger et asseoir ceulx qui estoient ordonnez estre oudit lieu, ainsi que verrez estre à faire par raison. Cher et féal cousin, nostre seigneur vous ait en sa garde. Donné à Savigny le XVIIIe jour de mars. Charles. Et plus bas, Robertet.